32006R0602
L 106/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 602/2006 НА КОМИСИЯТА
от 18 април 2006 година
за адаптиране на Регламент (ЕО) № 184/2005 на Европейския парламент и на Съвета чрез актуализирането на изискванията по отношение на данните
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 184/2005 на Европейския парламент и на Съвета относно статистиките на Общността за платежния баланс, външната търговия с услуги и преките чуждестранни инвестиции (1), и по-специално член 10 от него,
като има предвид, че:
(1)
Регламент (ЕО) № 184/2005 установява обща рамка за системното изготвяне на статистиките на Общността на платежния баланс, външната търговия с услуги и преките чуждестранни инвестиции.
(2)
Необходимо е редовно да се обновяват изискванията по отношение на данните и да се актуализира изискваното ниво на разбивка, за да се отговори на новите нужди, произтичащи в резултат на напредъка в икономическата и технологичната област.
(3)
В областта на портфейлните инвестиции е трудно директно да се измерят задълженията извън ЕС. На практика те се изчисляват като от общите световни задължения се извадят вътрешните за ЕС вземания. Следователно е наложително да се разполага с вътрешните за ЕС вземания, за да се изчислят задълженията извън ЕС.
(4)
Някои географски разбивки трябва да бъдат изменени с цел подобряване качеството на статистиките на платежния баланс и за да може по-добре да се отговаря на нуждите на потребителите.
(5)
С цел избягване на всяка погрешна интерпретация е уместно да се осигурят ясни и точни определения на всички понятия и термини, използвани в приложението към Регламент (ЕО) № 184/2005.
(6)
Предвидените с настоящия регламент мерки са в съответствие със становището на Комитета по платежния баланс, учреден с член 11 от Регламент (ЕО) № 184/2005,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 184/2005 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 април 2006 година.